**Emberszabású MI?**

Lehet-e a mesterséges intelligencia (MI) emberszabású? Egyáltalán, akarjuk-e, hogy emberszabású legyen?

Egyrészt igen, másrészt nem. Annyiban **„igen”,** hogy tudjunk vele szót érteni, értse meg kérdéseinket és próbálja az emberi logikát követni. Tudjon olyan információkat, adatokat szolgáltatni és számításokat elvégezni, amelyekre egyelőre az emberi agy nem képes. Annyiban viszont **”nem”**, hogy ennek a többlettudásnak és képességeknek is legyenek határai, ne lehessen erőszakos, semmilyen értelemben ne tudjon az emberre támadni, ne ártson neki. Ne tegyen olyat, amit nem kértünk tőle.

Ferenc pápa a 2025. január 20. és 24. között a svájci Davosban megrendezett Világgazdasági Fórumhoz intézett üzenetében többek között ezeket mondta: *„Kritikusan értékeljék a mesterséges intelligencia egyedi alkalmazásait bizonyos helyzetekben annak megállapítása érdekében, hogy alkalmazása elősegíti-e az emberi méltóságot, az emberi személy hivatását és a közjót. Az újítások hatása azonban kiszámíthatatlan, és ez aggodalomra ad okot*…” Ami az emberi és a mesterséges intelligencia megkülönböztetését illeti, a dokumentum félrevezetőnek tartja az intelligencia elnevezést az MI-re vonatkoztatva. Nem az intelligencia mesterséges formájáról van ugyanis szó, hanem annak egyik termékéről.”

Sokan és joggal vitatják az MI elnevezés helyességét is. Tulajdonságai és képessége (egyelőre) nem felel meg az emberi intelligencia tartalmának. Sem az agyi, azaz tudati, sem a szívbéli (azaz érzelmi és értelmi) intelligenciánk sokoldalúságát, gazdagságát és rejtett képességeit messze nem meríti ki. Lényege inkább megfelelne a „korlátozottan gondolkodó gép” esetleg az „óriási adattár vagy egy gépi lexikon” kifejezéseknek. Lehetne még tovább ötletelni, de valószínűleg nehezen találnánk igazán jó kifejezést. Mára már annyira berögződött a köznyelvbe az MI rövidítés vagy a teljes kifejezés, hogy nem sok remény van megváltoztatására. A lényeg amúgy sem a név, hanem az, hogy tudatában legyünk annak: ez a szuper-hiper digitális alkotás (szoftver) igazából nem intelligens.

Az 1990-es évek közepétől nagyon felgyorsult a gépi intelligencia kutatása és fejlesztése. Rengeteg kísérlet, tanulmány és könyv született a témáról. Miután 2010 körül a nagy gépek kapacitása már elérte a kb. 500 billió/s műveleti sebességet, 2020 utánra a milliószor billió sebességet, vagy ennél nagyobbat prognosztizáltak. A tudósok egyik táborában felmerült, hogy lehetne építeni egy szuper-agyat, akár molekuláról molekulára, neuronról neuronra leutánozva az emberi agyat. A méret mellett azonban felmerült egy bökkenő, nevezetesen az, hogy a valóságos agyat nem tudjuk alulról felfelé építkezve modellezni.

Más (svájci és angliai) tudóscsoportok un. neurális szimulációval próbáltak létrehozni egy teljes, virtuális ideghálózatot. A Svájcban élő és dolgozó izraeli Henry Markram csapata odáig ment, hogy feltételezte, ezen az úton akár tudatos, érzékelő és érző lényeket lehet létrehozni. Az akadályok azonban szép számmal jelentkeztek (ezek részletezésére e helyütt nem kerül sor) és a fejlesztés lelassult, ha végleg nem is vallott kudarcot, mindenképpen sok tanulsága volt.

A mai MI-k az egyszerű szoftverágens (programfogadó-közvetítő-intéző és feldolgozó) rendszerek továbbfejlesztései. Több szempontból szokták osztályozni őket, pl. a felépítés, a számítási intelligencia az iterációs (lépésenkénti) fejlődés, valamint a gyakorlati alkalmazások és még sok más nézőpont szerint.

A robotokba épített és velük kommunikáló MI-k, kiegészítve az emberi test alakjának pontos leutánozásával, a beszéd, írás és arcfelismerés képességével, valamint a 3D-s nyomtatással, megtévesztően, sőt ijesztően ránk hasonlító „emberszabású” lényt tudunk alkotni. De ez sem lesz intelligens, csak nagy tudású és parancskövető.

Pár évvel ezelőtt hallottam egy előadást az ELTE-n az MI-ről. Most csupán azt idézem belőle, amikor a témát kutató, elismert előadó felsorolja, hogy mostani tudásunk szerint mire nem képes, és nem is lesz képes a mesterséges intelligencia. A számítógépi intelligenciában ‒ egyéb tudati/szellemi hiányosságok mellett ‒nincs

* önreflexió, éntudat (nem tud róla, hogy „van”)
* szabad akarat
* együttérzés, empátia
* szeretet (ami több, mint pillanatnyi érzelem!)
* szerelem (a szív ellenállhatatlan akarata és időtlensége!)
* érzelemvilág (öröm, félelem, szimpátia, harag, féltékenység, gyűlölet, undor, szomorúság stb.)
* erkölcsi érzék és mérlegelés
* hit
* reménység
* humor
* intuíció

A tudós társadalomnak többnyire ugyanez a véleménye.

A legfrissebb hírek (vagy álhírek?) szerint már léteznek érzelmeket mutató MI-k és robotok. Valójában nem tudom, hogy ez mit jelent. Azt el tudom képzelni és hinni, hogy bizonyos szavak, mozdulatok, arckifejezések, zenei hangsorok, képek stb. beprogramozott mosolyszerű mimikát, szép szavakat, esetleg kellemes zenei reakciót váltanak ki egy robotból (vagy fordítva), amennyiben ezeket látni vagy egyéb módon érzékelni képes a beépített MI révén. Mindez azonban csak hasonmása (lehet) a valódi emberi érzések megjelenítésének. Elképesztő utánzó képességek megvalósításáról is tudunk, mint pl. olyanról, hogy az Mi képes klasszikus dalokat énekelni Schubert stílusában Maria Callas hangján... (Ez már „valódi” művészet lenne?

Azt egyelőre nem tudom elképzelni, hogy a szív titkolt vágyait, az aggodalom szorongását, a fájdalomtól való félelmet, vagy az ébredező szerelmet, lelkünk „másolatát”, túlvilági hitünk istenélményeit stb. képes legyen érzékelni, érezni, felfogni, és az ember lelki mércéje szerint értelmezni. Ha mégis, akkor már nem ember és számítógép kapcsolatáról van szó, hanem valamiféle galaktikus átrendeződésről, új „teremtésről”, kozmikus paradigmaváltásról, vagy akár idegen, földönkívüli entitások beavatkozásáról…?! Ekkor jöhet el az az idő, amikor az egyes emberi elmék, egy minden képzeletet felülmúló hálózatba kapcsolva, elveszítik eredeti személyiségüket, egyéni tudatukat és globális „mega-agyat” alkotva, annak alárendelve léteznek. Nem nehéz elképzelni, hogy egy egész bolygó felszínét egyetlen, integrált információ-feldolgozó rendszer borítsa be. A következmények beláthatatlanok...

25 éves unokám okostelefonjában van egy ChatGPT jelzetű 2022-es fejlesztésű MI. A kérdéseket kézzel kell ráírni az érintős képernyőre. Játékosan vizsgáztatnikezdtük a programot, és egyéb egyszerű, vicces kérdések után feltettük a következőt:

*„Egy függőlegesen felállított, nagy, henger alakú* ***légüres*** *tartályban (vákuumban)  20 m magasból egyszerre leejtünk egy pingponglabdát és egy ugyanakkora méretű vasgolyót. Melyik esik le előbb a tartály aljára?”* Az okos kis gép azt válaszolta, hogy egyszerre érnek le, és ezt egy általános iskolai fizikakönyv szintjén részletesen el is magyarázta. Csakhogy ez a válasz **nem helyes!** Ugyanis a vasgolyó kicsit később (kb.0,5 s) esik a padlóra, mint a pingponglabda. Ennek oka a villamosságtanból ismert Lenz-törvény (Heinrich Lenz, 1804 -1865, német fizikus) , amely szerint a villamosan vezető, mágneses térben mozgó anyagban olyan örvényáramok keletkeznek, amelyek mágneses erőtere a földmágnesség ellenében hat, tehát lassítja a golyó zuhanását. Azaz az MI annyira megbízható, amennyire pontosan és hibamentesen írták bele az aktuális program válaszait. „Ő nem jött rá”, hogy rossz választ ad.

Az MI-nek nincs és bizonyára soha nem lesz lelke, amellyel kapcsolatot teremthetne a transzcendens világgal. Már ez a tény is arra mutat, hogy az MI nem lehet igazán emberszabású. Lélek nélkül az emberi lény legfeljebb egy okos gép.

Korunk elismert agykutatói, mint pl. az oxfordi **Stuart Hamerhoff** és **Sir Roger Penrose,** valamint Hans-Peter Durr is arra jutottak, hogy a tudat és a lélek nem a meteriális agy terméke, és nem a fizikai-biológiai agyhoz van kötve, nem abban „lakik”.

Néhány évvel ezelőtt Hámori József biológus, agykutató a vele készült interjú végén így foglalta össze meggyőződését: *„A lélek nem az agyban lakik. A lélek nem a tudat része, inkább fordítva… a lélek nem azonos a tudattal….*  *A tudat a léleknek az a része és képessége, amely kiválasztja és áttranszformálja a valósságnak azt a szeletét, amelyet az agy értelmezni tud.”*(Az egyik legújabb tudományos hipotézis.)

A legújabb MI rendszerekben is találunk hiányokat és konkrét hibákat. Ilyen programok fejlesztésekor ez persze érthető és megbocsátható; a kérdés csak az, hogy pótlásokkal, bővítéssel, egyszerűbb javításokkal megszüntethetők-e a hibák, vagy alap-algoritmuson és/vagy az egész program felépítésén kell változtatni… Esetleg ráébredni, hogy a feladat az adott eszközökkel megoldhatatlan!

Az MI a hozzákapcsolt technológiával együtt képes lehet okos robotokat, sőt ember-ember mintájú humanoidokat is létrehozni (gépembert), de „istenarcú-emberszabású” homo sapienst aligha.

**Irodalom**

<https://hu.wikipedia.org/wiki/Mesterséges> intelligencia

Paul Davis: Isten gondolatai, 1992

Paul Davis: .A kísérteties csönd, 2010

<https://divany.hu/eletem/lelek-halal-utan/>

Természet Gyógyász Magazin,- Tmás-XVII. Évfolyam 11. szám

https://hu.wikipedia.org/wiki/Hippokampus

HeartMatch Kutatóközpont: "A szív intelligenciája", Bioenergetic Kiadó, 2020.

Reményi Tibor: Hol lakik a lelkünk, SORSUNKÉRT f.irat, 2023.

Reményi Tibor: Más világok, SORSUNKÉRT f. irat, 2025.

**REMÉNYI TIBOR**